Gedagte vir die dag: Wees anders vir JesusFoto: StockSnap/pixabay.com Wees ook my navolgers, broeders, en let op die wat so wandel soos julle ons tot voorbeeld het. (Filippense 3:17) Kan jy eerlik sê dat jy om Jesus se onthalwe ’n lewe lei wat jou anders maak? Ek praat nie daarvan om eksentriek of eienaardig te wees nie. Ek praat nie van die manier hoe jy aantrek nie. Ek bedoel, kyk mense na jou lewe en sê vir hulself: “Daar is iets anders aan daardie man.” Die “andersheid” waarna ek verwys, is daardie iets wat mense aantrek, wat hulle ook wil hê. Hulle wil soos jy wees. Dit beteken bloot dat mense Jesus in jou raaksien, en Hom ook wil hê. Jy is op een of ander manier ’n voorbeeld. Jy is óf ’n goeie voorbeeld van wat dit beteken om ’n volgeling van Christus te wees óf jy is ’n slegte voorbeeld. Paulus kon waarlik in vandag se teksvers sê: “Wees ook my navolgers.” Kan jy dieselfde sê vir jou seuns en dogters, vir die mense saam met wie jy werk, vir jou vriende? In 1 Tessalonisense 1:6-7 prys Paulus hulle: “Julle het navolgers van ons geword en van die Here deurdat julle die woord in baie verdrukking ontvang het met die blydskap van die Heilige Gees, sodat julle voorbeelde geword het oor al die gelowiges in Macedonië en Acháje.” Paulus het die verantwoordelikheid om ’n wag te wees, verstaan. Hy het verstaan wat dit beteken om ’n soldaat van die kruis te wees. Hy het sy lewe geleef as ’n voorbeeld vir die kerk van sy dag. Moenie dat die vyand jou van jou getuienis beroof nie. Wees op jou hoede. Om die soort wag te wees waarvan ons praat, beteken dat jy anders moet wees. Jy kan nie op jou louere rus nie. As ek na my bulhond kyk wat vas aan die slaap langs my lê, kan ek nie anders as om te dink dat hy nie juis veel van ’n waghond is nie. ’n Wag kan nie bekostig om te slaap nie, hy moet op sy hoede bly. Hy moet anders wees, ’n voorbeeld vir die mense om hom. Hy moet bereid wees om enduit vol te hou. Ons het ’n belangrike verantwoordelikheid as God se wagte oor die huis van Israel. My Vader-God, ek dank U dat U so duidelik met my praat deur u Woord. Ek besef dat my lewe ’n voorbeeld vir ander rondom my moet wees. Ek wil vir hulle kan sê: “Volg my voorbeeld.” Ek weet ek kan dit slegs doen as ek in die genade en krag van u Heilige Gees wandel. Amen. Bron: In stilwees en vertroue deur Angus Buchan Uitgewer: Christelike Uitgewersmaatskappy/CUM